DEĊIŻJONI TAL-KUMMISSJONI (UE) 2021/2054

tat-8 ta’ Novembru 2021

dwar id-dokument ta’ referenza settorjali dwar l-aqwa prattiki ta’ ġestjoni ambjentali, l-indikaturi ta’ prestazzjoni ambjentali u l-parametri referenzjarji ta’ eċċellenza għas-settur tas-servizzi tat-telekomunikazzjoni u tat-teknoloġiji tal-informazzjoni u tal-komunikazzjoni (ICT) għall-finijiet tar-Regolament (KE) Nru 1221/2009 tal-Parlament Ewropew u tal-Kunsill

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1221/2009 tal-Parlament Ewropew u tal-Kunsill tal-25 ta’ Novembru 2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (1), u b’mod partikolari l-Artikolu 46(1) tiegħu,

Billi:

(1) Ir-Regolament (KE) Nru 1221/2009 jobbliga lill-Kummissjoni tfassal dokumenti ta’ referenza settorjali għal setturi ekonomiċi speċifiċi. Id-dokumenti jridu jinkludu l-aqwa prattiki ta’ ġestjoni ambjentali, l-indikaturi ta’ prestazzjoni ambjentali u, meta jkun xieraq, il-parametri referenzjarji ta’ eċċellenza kif ukoll is-sistemi ta’ klassifikazzjoni li jidentifikaw il-livelli ta’ prestazzjoni ambjentali. L-organizzazzjonijiet irreġistrati jew li qegħdin iħejju biex isiru rreġistrati skont l-iskema ta’ ġestjoni u verifika ambjentali stabbilita bir-Regolament (KE) Nru 1221/2009 huma meħtieġa li jqisu dawk id-dokumenti ta’ referenza settorjali meta jkunu qegħdin jiżviluppaw is-sistemi ta’ ġestjoni ambjentali tagħhom u meta jkunu qegħdin jivvalutaw il-prestazzjoni ambjentali tagħhom fid-dikjarazzjoni ambjentali jew fid-dikjarazzjoni ambjentali aġġornata tagħhom, imħejjija skont l-Anness IV ta’ dak ir-Regolament.

(2) Ir-Regolament (KE) Nru 1221/2009 kien jeħtieġ li l-Kummissjoni tistabbilixxi pjan ta’ ħidma li jistipula lista indikattiva tas-setturi li jridu jitqiesu bħala setturi prijoritarji għall-adozzjoni ta’ dokumenti ta’ referenza settorjali u transsettorjali. Il-Kummissjoni, f’dak il-pjan ta’ ħidma (2), identifikat is-settur tas-servizzi tat-telekomunikazzjoni u tat-teknoloġiji tal-informazzjoni u tal-komunikazzjoni (ICT) bħala settur ta’ prijorità.

(3) Id-dokument ta’ referenza settorjali għas-settur tat-telekomunikazzjoni u s-servizzi tal-ICT jenħtieġ li jistabbilixxi l-aqwa prattiki ta’ ġestjoni ambjentali għall-fornituri kollha tat-telekomunikazzjoni u tas-servizzi tal-ICT, inklużi l-operaturi tat-telekomunikazzjoni, l-impriżi ta’ konsulenza tal-ICT, il-kumpaniji tal-ipproċessar u l-hosting tad-data, l-iżviluppaturi u l-pubblikaturi tas-software, ix-xandara u l-installaturi tat-tagħmir u s-siti tal-ICT. Jenħtieġ li, kull meta jkun possibbli u sinifikanti, jingħataw ukoll indikaturi ta’ prestazzjoni ambjentali u parametri referenzjarji ta’ eċċellenza speċifiċi għal aqwa prattika partikolari ta’ ġestjoni ambjentali.

(4) Permezz ta’ dawn l-aqwa prattiki ta’ ġestjoni ambjentali għal dak is-settur (3), jenħtieġ li jiġu identifikati azzjonijiet konkreti biex tittejjeb il-ġestjoni ambjentali ġenerali tal-kumpaniji f’erba’ oqsma ewlenin. Dawk l-oqsma ewlenin, li huma kkunsidrati li jappoġġaw bl-aħjar mod l-isforzi tal-fornituri kollha tat-telekomunikazzjoni u tas-servizzi tal-ICT, huma kwistjonijiet trasversali, ċentri tad-data, networks tal-komunikazzjoni elettronika, u t-titjib tal-prestazzjoni fl-użu tal-enerġija u l-prestazzjoni ambjentali f’setturi oħra.

(5) Sabiex l-organizzazzjonijiet fis-settur tas-servizzi tat-telekomunikazzjoni u tal-ICT, il-verifikaturi ambjentali, l-awtoritajiet nazzjonali, il-korpi ta’ akkreditazzjoni u liċenzjar u operaturi oħra jkollhom biżżejjed żmien biex iħejju għall-introduzzjoni tad-dokument ta’ referenza settorjali għas-settur tat-telekomunikazzjoni u s-servizzi tal-ICT, jenħtieġ li d-data tal-applikazzjoni ta’ din id-Deċiżjoni tiġi differita.

(6) Fit-tfassil tad-dokument ta’ referenza settorjali, il-Kummissjoni kkonsultat lill-Istati Membri u lil partijiet ikkonċernati oħra skont ir-Regolament (KE) Nru 1221/2009.

(7) Il-miżuri previsti f’din id-Deċiżjoni huma skont l-opinjoni tal-Kumitat stabbilit bl-Artikolu 49 tar-Regolament (KE) Nru 1221/2009,

ADOTTAT DIN ID-DEĊIŻJONI:

Artikolu 1 Id-dokument ta’ referenza settorjali dwar l-aqwa prattiki ta’ ġestjoni ambjentali, l-indikaturi ta’ prestazzjoni ambjentali u l-parametri referenzjarji ta’ eċċellenza għas-settur tas-servizzi tat-telekomunikazzjoni u tat-teknoloġiji tal-informazzjoni u tal-komunikazzjoni (ICT) huwa stabbilit fl-Anness.

Artikolu 2 Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Għandha tapplika mill-25 ta’ Marzu 2022.

Magħmul fi Brussell, it-8 ta’ Novembru 2021. Għall-Kummissjoni Il-President Ursula VON DER LEYEN

(1) ĠU L 342, 22.12.2009, p. 1.

(2) Il-Komunikazzjoni tal-Kummissjoni — It-twaqqif ta’ pjan ta’ ħidma li jistabbilixxi lista indikattiva ta’ setturi għall-adozzjoni ta’ dokumenti ta’ referenza settorjali u transsettorjali, skont ir-Regolament (KE) Nru 1221/2009, dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) (ĠU C 358, 8.12.2011, p. 2).

(3) Canfora P., Gaudillat P., Antonopoulos I., Dri M., Best Environmental Management Practice in the Telecommunications and ICT Services sector, EUR 30365 EN, l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2020, ISBN 978-92-76-21574-5, doi:10.2760/354984, JRC121781; https://publications.jrc.ec.europa.eu/repository/handle/JRC121781